
Platinakatalizált hidroformilezés regio- és enantioszelektivitásának meghatározása kvantumkémiai számítások segítségével

A hidroformilezés egy olyan, az iparban és a kutatásokban egyaránt nagy jelentőséggel bíró homogén katalitikus eljárás, melynek eredményeképpen normál és elágazó aldehideket nyerünk. A hidroformilezési reakciók során leggyakrabban alkalmazott kobalt- és ródium-tartalmú katalizátorrendszerek mellett, az utóbbi évtizedekben, kiváló szelektivitásuk miatt a platina-ón-tartalmú rendszerek is egyre nagyobb népszerűségnek örvendenek. Munkám alapvető célja a Pt/Sn-katalizált hidroformilezés regio- és enantioszelektivitásának meghatározása volt DFT-számítások segítségével.
A sztirol platinakatalizált aszimmetrikus hidroformilezését PBEPBE/SDD elméleti szinten vizsgáltam, királis difoszfinként leegyszerűsített chiraphos-ligandumot [2,3-bisz(difoszfino)-bután] alkalmazva. Megállapítást nyert, hogy az olefin beékelődés a sebesség-meghatározó lépés, illetve hogy a termék aldehidek arányát is e lépés határozza meg. A regioszelektivitás esetében elfogadható, míg az enantioszelektivitás esetén kiváló egyezést kaptam a rendelkezésre álló kísérleti eredményekkel.
A para-szubsztituált sztirolok Pt/Sn/BDPP-katalizált hidroformilezése során az optikai hozam hőmérsékletfüggést mutat, az abszolút konfigurációváltozáshoz tartozó hőmérséklet összefügg a szubsztituens Hammett-konstans értékével. A platina, és a koordinációs övezetében lévő többi atom magjában számított elektrosztatikus potenciál (EPN) értékek a para-szubsztituensek Hammett-konstans értékével, az acetoxi-csoport kivételével, kiváló lineáris korrelációt adtak. Az acetoxi-szubsztituensre új Hammett-konstanst javasoltam olyan széles körben alkalmazott kvantumkémiai paraméterek segítségével, mint a Wiberg-féle kötésindex, az elektronsűrűség a kötéskritikus pontban, a parciális töltés, és az atommagban számított elektrosztatikus potenciál.
 



